Document ID: 32003D0513

Komission päätös,
tehty 11 päivänä heinäkuuta 2003,
lohikaloissa esiintyvää Gyrodactylus salaris -loista koskevista tietyistä suojatoimenpiteistä
(tiedoksiannettu numerolla K(2003) 2312)
(ETA:n kannalta merkityksellinen teksti)
(2003/513/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 2002/23/EY(2), ja erityisesti sen 10 artiklan,
sekä katsoo seuraavaa:
(1) Lohikaloissa esiintyvää Gyrodactylus salaris -loista koskevista tietyistä suojatoimenpiteistä 18 päivänä heinäkuuta 1996 tehtyä komission päätöstä 96/490/EY(3) on muutettu useita kertoja ja huomattavilta osilta(4). Sen vuoksi olisi selkeyden ja järkeistämisen takia kodifioitava mainittu päätös.
(2) Gurodactylus salaris on ulkoinen loinen, jota esiintyy lohikaloissa ja joka saattaa aiheuttaa Salmo salaris -lajin merkittävää kuolleisuutta.
(3) Saatu kokemus on osoittanut, että tauti voi levitä saastuneilta alueilta niille alueille, jotka eivät vielä ole saastuneet, lohen tai muiden lohikalojen kaupan seurauksena. Tauti voi myös levitä lohien luonnollisen joesta toiseen tapahtuvan vaeltamisen seurauksena.
(4) Olisi estettävä taudin leviäminen Gyrodactylus salaris -loisen mahdollisesti saastuttamilta yhteisön alueilta.
(5) Loisen kulkeutuminen alueille, joiden lohikannat ovat erittäin herkkiä Gyrodactylus salaris -loiselle, voisi aiheuttaa merkittäviä menetyksiä tällaisissa lohikannoissa. Olisi siis annettava sääntöjä tällaisen kulkeutumisen estämiseksi.
(6) Olisi myös vahvistettava menettelytapoja, jotta voitaisiin suojella alueita, joilla on taudille erittäin herkkiä lohikantoja tai jotka ovat oletettavasti taudista vapaita.
(7) Jäsenvaltioissa, joissa sovelletaan Gyrodactylus salaris -loista koskevia suojatoimenpiteitä, on jo Gyrodactylus salaris -loisen testi- ja seurantaohjelma. Sen tulokset olisi ilmoitettava komissiolle säännöllisesti.
(8) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Elävien lohikalojen tuonti liitteessä I tarkoitettujen alueiden ulkopuolelta kyseisille alueille on kiellettyä.
2 artikla
Liitteessä I tarkoitettujen alueiden ulkopuolelta peräisin olevien lohikalojen munasolujen tuonti kyseisille alueille jalostusta varten edellyttää, että niille tehdään desinfiointikäsittelyt, joilla taataan Gyrodactylus salaris -lajiin kuuluvien loisten hävittäminen.
3 artikla
1. Jos eläviä lohikaloja kuljetetaan liitteessä I tarkoitetulta alueelta toiselle, neuvoston direktiivin 91/67/ETY(5) liitteessä E olevassa 1 luvussa tarkoitetun siirtoasiakirjan VI kohdassa oleva terveystodistus on täydennettävä seuraavalla maininnalla:
"Tähän lähetykseen kuuluvat kalat ovat peräisin lohikaloissa esiintyvää Gyrodactylus salaris -loista koskevista tietyistä suojatoimenpiteistä tehdyn komission päätöksen 2003/513/EY liitteessä I tarkoitetulta alueelta."
Eläviä lohikaloja ei saa kuljettaa liitteen I 3 kohdassa mainitulta puskurivyöhykkeeltä muille kyseisessä liitteessä tarkoitetuille alueille.
2. Sellaisten lohikalojen munasoluja sisältävien lähetysten osalta, jotka ovat peräisin liitteessä I tarkoitettujen alueiden ulkopuolelta ja jotka tuodaan kyseisille alueille jalostusta varten, direktiivin 91/67/ETY liitteessä E olevassa 1 luvussa tarkoitetun siirtoasiakirjan VI kohdassa oleva terveystodistus on täydennettävä seuraavalla maininnalla:
"Tähän lähetykseen kuuluvat mätimunat on desinfioitu lohikaloissa esiintyvää Gyrodactylus salaris -loista koskevista tietyistä suojatoimenpiteistä tehdyn komission päätöksen 2003/513/EY vaatimusten mukaisesti."
4 artikla
Liitteessä I mainituista alueista vastaavien jäsenvaltioiden toimivaltaisten viranomaisten on suoritettava alueiden lohikalakannoille jatkuvasti seurantatestejä ja laboratoriokokeita varmistaakseen, että niissä ei esiinny Gyrodactylus salaris -loista, ja toimitettava tulokset komissiolle viimeistään kunkin vuoden 1 päivänä heinäkuuta.
5 artikla
Kumotaan päätös 96/490/EY.
Viittauksia kumottuun päätökseen pidetään viittauksina tähän päätökseen liitteessä III olevan vastaavuustaulukon mukaisesti.
6 artikla
Tämä päätös on osoitettu kaikille jäsenvaltioille.
Tehty Brysselissä 11 päivänä heinäkuuta 2003.

Labels: 0
8
6